În anul 2005 a fost lansat proiectul de Asistenţă Tehnică pentru Moldova (Ministerul de Finanţe) şi anume “REFORMAREA SISTEMULUI DE TRANSFERURI INTERBUGETARE IN MOLDOVA”.  Proiectul a fost iniţiat de către reprezentantul Ministerului Finanţelor din Moldova care a participat la Forumul regional “Reformarea ecualizării fiscale în Europa de Sud-Est”, (19-20 noiembrie 2004, Belgrad). Ca urmare, a fost solicitată asistenţă tehnică de la OSI/LGI pentru reformarea sistemului actual de transferuri interbugetare în Moldova. 

Fundaţia Soros-Moldova în cooperare cu ONG-urile BCI, CASE-Moldova şi CASI Counterpart (Coaliţia ONG-urilor pentru descentralizarea fiscală) de asemenea a solicitat de la OSI/LGI suport financiar pentru organizarea în Moldova a Forumului Naţional pentru Descentralizare Fiscală. 

În ianuarie 2005 OSI/LGI în cooperare cu Fundaţia Soros-Moldova a organizat în Republica Moldova o vizită de evaluare a necesităţilor în domeniul finanţelor publice locale care a cuprins întâlniri cu reprezentanţii Ministerului Finanţelor, Ministerului Economiei şi Comerţului, Parlamentului, Coaliţia ONG-urilor pentru descentralizarea fiscală, reprezentanţii mediului academic şi ai autorităţilor publice locale. În baza evaluării necesităţilor a fost elaborat proiectul de asistenţă tehnică cu următoarele obiective:
· de a acorda asistenţă tehnică externă Ministerului Finanţelor din Moldova în modificarea sistemului existent de transferuri şi introducerea sistemului de transferuri directe către autorităţile publice locale de nivelul I (APL);

· de a sprijini organizarea atelierului de instruire adresat specialiştilor Ministerului Finanţelor şi experţilor locali în domeniul evaluării capacităţii fiscale şi ecualizării;

· de a sprijini organizarea Forumului Naţional pentru discutarea reformei cu un număr extins de actori implicaţi în reforma administraţiei publice (APL de nivelele I şi II, administraţia publică centrală, experţi independenţi, organizaţii internaţionale etc.); 
· de a organiza instruiri pentru APL în raioanele pilot unde noul sistem de transferuri va fi testat.

În cadrul etapei I a proiectului, fiecare din părţi urma să fie responsabilă de următoarele activităţi: 

Iniţiativa de Descentralizare Fiscală, OSI/LGI:

· va sigura finanţarea implementării Proiectului la etapa de cercetare şi elaborare a studiilor. Mijloacele financiare vor fi administrare direct de OSI/LGI, ceea ce presupune efectuarea transferurilor separat pentru fiecare tip de activitate; 

Contractele vor fi semnate de OSI/LGI cu fiecare expert în parte; 

· va finanţa un recenzent care va reprezenta Liga Naţională a Asociaţiilor de Primari din Moldova; 

· va organiza şi va finanţa o vizită de studiu pentru colaboratorii Ministerului Finanţelor în scopul studierii experienţei altei ţări de tranziţie care a introdus un nou sistem de transferuri;

· va organiza şi va finanţa un atelier de instruire de 3 zile pentru colaboratorii Ministerului Finanţelor şi consultanţii locali în domeniul evaluării capacităţii fiscale şi ecualizării fiscale; 

· va organiza şi va finanţa asistenţa tehnică externă furnizată de Centrul de Politici Fiscale din Rusia (CPF), recomandat de Comitetul de Supraveghere al LGI pentru acest proiect. Rolul expertului extern este descris în ToR (Anexa 1);

· va monitoriza şi va evalua implementarea Proiectului. 
Ministerul Finanţelor:

· va asigura cu informaţie relevantă echipa locală de experţi;

· va asigura calitatea lucrului/cercetării în limita competenţelor sale;

· va colabora cu Coaliţia ONG-urilor responsabilă de organizarea Forumului;

· va crea condiţii pentru şedinţele echipei locale cu CPF;

· va participa la discuţii publice privind rezultatele activităţii echipei locale de experţi la şedinţele Consiliului Consultativ, organizate de Fundaţia Soros; 

· va participa la elaborarea concluziilor şi recomandărilor Forumului; 

· va participa în colaborare cu CPF la elaborarea prezentării pentru Forum;

· va participa la mesele rotunde şi alte evenimente referitoare la Forum, organizate de Fundaţia Soros;

· va participa la elaborarea Strategiei şi a Planului de Acţiuni pentru descentralizarea fiscală;

· va susţine elaborarea şi implementarea proiectelor-pilot din faza post-Forum şi alte activităţi relevante susţinute financiar de donatori.

Fundaţia Soros-Moldova:

· va asigura împreună cu FDI, OSI/LGI monitorizarea şi evaluarea implementării proiectului;

· va finanţa 1 expert independent pentru echipa locală - Mihai Perebinos;

· va facilita comunicarea dintre Ministerul Finanţelor, OSI/LGI şi CPF; 

· va facilita dialogul dintre Ministerul Finanţelor şi Coaliţia ONG-urilor;

· va acorda asistenţă în organizarea vizitei de studiu şi atelierului de instruire de 3 zile pentru Ministerul Finanţelor şi consultanţii locali; 

· va organiza vizitele CPF (cazarea, masa, etc.);

· va crea condiţii pentru întâlniri lunare a echipei locale de experţi cu Fundaţia Soros-Moldova şi Coaliţia ONG-urilor;

· va acorda susţinere financiară parţială pentru faza de pilotare a Proiectului; 

· va organiza mese rotunde referitoare la Forum;   

· va crea condiţii pentru întrunirile Consiliului Consultativ şi a Grupului Editorial; 

· va crea cadrul pentru larga participare a tuturor actorilor interesaţi în lucrările Forumului;

· va acorda sprijin organizaţional şi financiar pentru implementarea activităţilor post-Forum.

În cadrul etapei a doua a proiectului CPF au realizat în colaborare cu Ministerul Finanţelor următoarele activităţi:

1. Acordarea asistenţei tehnice Ministerului de Finanţe în elaborarea proiectului de lege a Republicii Moldova: „Legea privind  Finanţele Publice Locale”, incluzând descrierea generală a formulei de ecualizare pentru nivelele I şi II ale APL;

2. Evaluarea necesităţilor de cheltuieli a bugetelor locale în raport cu modificarea competenţelor UAT ;

3. Elaborarea variantelor de delimitare a surselor de venit între bugetul de stat şi bugetele de nivelul I şi II în raport cu versiuni alternative de modificare a competenţelor de cheltuieli;

4. Evaluarea versiunilor propuse de modificare a distribuirii veniturilor fiscale între nivelele sistemului bugetar;

5. Evaluarea echilibrului vertical al sistemului bugetar al Republicii Moldova în raport cu versiunile alternative de distribuire a surselor de venit şi obligaţiunilor de cheltuieli;

6. Evaluarea echilibrului orizontal a bugetelor locale de nivelul I şi II în raport cu versiunile alternative de distribuire a surselor de venit şi obligaţiunilor de cheltuieli;

7. Evaluarea volumului de mijloace necesar pentru ecualizarea asigurării bugetare a organelor administraţiei publice locale de nivelul I şi II în raport cu versiunile alternative de distribuire a surselor de venit şi obligaţiunilor de cheltuieli;

8. Elaborarea Notei explicative la formulele de ecualizare pentru nivelele I şi II ale APL;

9. Efectuarea calculelor conform modelelor de distribuire a transferurilor de ecualizare pentru bugetele de nivelul I şi II în baza rezultatelor redistribuirii surselor de venit şi obligaţiunilor de cheltuieli a bugetelor locale de nivelul I şi II; 

10. Elaborarea versiunilor alternative pentru alocarea transferurilor de ecualizare pentru nivelele I şi II ale APL în baza formulei de ecualizare stipulată de Legea Finanţelor Publice Locale ;

11. Elaborarea metodicilor de distribuire a transferurilor de ecualizare pentru bugetele de nivelul I şi II;

12. Elaborarea Ghidului utilizatorului pentru operarea cu modelele de distribuire a transferurilor pentru bugetele de nivelul I şi II;

13. Desfăşurarea instruirii colaboratorilor Ministerului Finanţelor în operarea cu modelele de distribuire a transferurilor de ecualizare.

